BOSKE ŁOSZCZEŻYNIE
Suchej człowiecze, co chca ci wyłożyć
i radza byś dobrze to zapamiyntoł!
Eli chcesz jeszcze na tyj Ziymi pożyć,
czas już nojwyższy, byś sie łopamiyntoł!
Niydugo kończy sie nasza umowa,
co my zawarli tysionce lot tymu.
Czas, byś spokopiół, że trza użytkować,
ta zdrachano Ziymia blank po nowymu!
Coroz to wiyncyj zużywo sie sztrómu,
chnetko zabraknie wóm wónglo i gazu!
I niy wstyrkejcie mi sie do atómu!
Niy byda godoł, jak dziod do łobrazu!
Wody żech naforantowoł tela,
by nigdy wóm jyj niy brakowało!
Dyć widza, że już łostało niywiela,
bardzi szporować by sie nióm zdało!
A skónd sie to biere, że w Hameryce,
kust wyciepujóm, bo jest go zatela?
Dyć sóm take miejsca, w Azji, Afryce,
kaj głód jest i jodła jest tam niywiela!
A przeca Ziymia dostaliście tako,
by wszystke ludzie sie s ni wyżywiyli!
Ale czy dbaliście łó nia jednako
i doporzóndku nióm gospodarzyli?!
Kaj sie podzioły te wszystke strómy,
co ciyń dowały i luft czyściyły?!
Lasów już coroz to myni mómy,
a luft zajadzóny jest i zgniyły.
A z rubym zwierzym to co sie stało,
że jest go w lesie coroz to myni?
W Arce żodnego s nich niy brakowało,
tóż kaj sie podzioł, dziobli go wziyni?!
Dyć rybów tyż coroz to myni mómy,
a wcale zatela zaś ich niy jycie?
Ale, kej w morzu sie topi atómy,
niy dziw, że we wodzie traci sie życie!
Na koniec te wasze apfale – śmieci,
kerymi żeście świat zagiździyli!
Bydóm przeklinać wos wasze dzieci,
żeście im taki gift łostawiyli!
Plastiki, azbest, ze autów opóny -
- wszyndzie ich połno, przi dródze, w lesie…
Cołki świat nimi jest zawalóny,
jak na to patrza, beczeć mi chce sie!
Tóż eźli jeszcze jakiś czas chcecie,
na tyj biydnyj Ziymi gospodarować -
- moga isć na to, jak przirzekniecie,
cołkim inakszy jóm użytkować!
Latoś sie jeszcze pokój s tym dómy,
ale nabezrok – zaś mie tu mocie!
Myśla, że jakoś sie dogodómy,
jak niy…nó to mie popamiyntocie!
B.Śmigała
szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn hrv_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn pol_Latn ces_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn